Vrystaat-plaasaanvalle: VF Plus wil met polisie vergader | Maroela Media
Die VF Plus in die Vrystaat het die provinsiale polisiekommissaris, genl.maj. Moeketsi Sempe, versoek om in te stem tot 'n vergadering met die party om die toenemende plaasaanvalle in die provinsie te bespreek nadat 'n egpaar Saterdag wreed op 'n plaas buite Hertzogville aangeval is.
Jan van Niekerk, leier van die VF Plus in die Vrystaat, het in 'n verklaring gesê indien Sempe werklik daartoe verbind is om met alle sektore van die samelewing saam te werk om aandag te gee aan misdaad in die provinsie, kan hy regtig nie anders as om in te stem om met VF Plus oor plaasaanvalle te vergader nie.
"In baie gevalle loods groepe van twee of meer aanvallers aanvalle op plase waarin die eienaars hulleself nie kan verdedig nie. Dit is hierdie veiligheidsvakuum wat die VF Plus met Sempe wil bespreek," het Van Niekerk gesê."
"Elke misdaad in die provinsie behoort aandag te geniet, maar plaasaanvalle word toenemend polities-gemotiveerd weens politieke partye, waaronder die ANC en EFF, se blatante leuens dat wit mense grond in Suid-Afrika gesteel het. Die regering se grondhervormingsproses in Suid-Afrika is om verskeie redes 'n mislukking en die ANC speel 'n uiters gevaarlike speletjie deur wit boere die skuld te gee vir ongelykhede in die land."
Van Niekerk het beklemtoon dat sommige politici se "populistiese uitlatings" 'n wanpersepsie skep oor die ware probleme wat Suid-Afrika in die gesig staar.
"[Die regering] versuim om daadwerklike politieke oplossings te bied. Dit skep net die moontlikhede vir nog plaasaanvalle."
Volgens Van Niekerk wil die party tydens die vergadering met Sempe spesifieke veiligheidskwessies uitlig en moontlike voorstelle aan die hand doen om die polisie se hand te versterk en sodoende landelike gebiede veiliger te maak.
Maroela Media het vroeër berig Japie (75) en Emma (75) van den Berg is Saterdagoggend buite hul huis op die plaas Langeveld aangeval. Hulle is erg aangerand, glo met pangas, en twee vuurwapens is gesteel voordat die verdagtes op die vlug geslaan het. Meer as 50 boere het dadelik ingespring om die polisie te help om onder meer met twee helikopters die aanvallers se spoor te vat en vyf verdagtes is sedertdien in hegtenis geneem.
Van Niekerk het gesê hy verwelkom wel die polisie se optrede om in samewerking met die gemeenskap vinnig te werk om die verdagtes vas te trek.
SAPS is kop in een mus met die plaasaanvallers. Sterkte met die onderhandelings in elk geval. Boere en private sekuriteitsmaatskappye gaan maar self die skelms moet vang.
Onthou die tee en die koekies. Dis al wéér tyd vir 'n lekker vergadering. Sover, sedert '94, het al die vergaderings darem maar vir jou 'n wonderlike impak op die toedrag van sake gehad…… Viva Azanië.
Sorrie man , julle mors jul tyd. Laat die saps eers hul eie kriminele uitwerk, tot dan pas julself op,, Vandag weer gelees hou plunder die saps , sies man!!!
al vergader die liewe Vader in die Hemel of die Duiwel ook met die SAPD, gaan hulle openbare antwoord steeds dieselfde wees: "dis net gewone misdaad en ons kan die ondersoeke daarna nie prioritiseer nie"
Hulle privaat antwoord sal ook bly: "ons regeringsbeleid is eintlik om die boere almal permanent van die plase af hê en die plaasmoordenaars help eintlik om hierdie beleid uit te voer"